
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	4 noiembrie 2010

	Nr.
	27/553


R A P O R T

asupra proiectului de Lege pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 421 din 1 septembrie 2010, cu dezbaterea pe fond, în procedură obişnuită, a proiectului de Lege pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.139/23.02.2010)

· avizul negativ al Consiliului Economic şi Social (nr.382/22.02.2010)

· avizul negativ al Comisiei pentru buget, finanţe şi bănci (nr.386/29.09.2010)

· avizul favorabil al Comisiei juridice, de disciplină şi imunităţi (nr.31/701/02.09.2010)

· avizul negativ al Comisiei pentru egalitatea de şanse pentru femei şi bărbaţi (nr.37/678/22.09.2010)

· punctul de vedere negativ al Guvernului (nr.952/12.04.2010).

Proiectul de Lege are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare în sensul suportării din bugetul asigurărilor sociale de sănătate a diferenţei dintre costul biletelor de tratament balnear şi contribuţia achitată de asiguraţii din sistemul public de pensii, iar, începând cu 01.01.2011, biletele respective să fie acordate şi distribuite de către Casa Naţională de Asigurări de Sănătate.

Comisia propune Plenului Camerei Deputaţilor respingerea proiectului de lege întrucât nu se justifică adoptarea unei astfel de soluţii legislative, având în vedere faptul că se află în procedură legislativă proiectul Legii privind sistemul unitar de pensii publice, prin care se preconizează reformarea sistemului public de pensii.
Proiectul de Lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 noiembrie 2010 a participat, în conformitate cu prevederile art.55 din Regulamentul Camerei Deputaţilor, domnul Ivăşchescu Nicolae, Secretar de Stat în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 22 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în condiţiile articolului 75 alineatul (2) teza a III-a din Constituţia României, republicată, în şedinţa din 29 iunie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Adrian Solomon

Întocmit,
Consilier parlamentar Elena ANGHEL









1/3
PAGE  
3/3

[image: image1.png]